L-għaqda Birdlife faħħret id-deċiżjoni tal-Gvern u qalet li dan wera li jaf jieħu deċiżjoni meta l-kaċċaturi jiksru l-liġijiet. L-għaqda qalet li hija u anke l-CABS raw b’għajnejhom numru kbir ta’ illegalitajiet fl-aħħar jiem. Apparti ċ-Ċikonja li nqatlet il-Marsa, il-CABS għandhom evidenza li kaċċaturi liċenzjati sparaw fuq arpa, spanjulett u anke dotterel. Il-Birdlife sejħet lil Gvern jerġa jibdel ir-regoli dwar il-kaċċa fil-ħarifa u jirriforma l-kumitat Ornis. Għal darb’oħra l-għaqda favur il-ħarsien tal-għasafar sejħet il-Gvern biex jaghmel ir-referendum f’Marzu li ġej. Fi stqarrija separata l-CABS laqgħet ukoll id-deċiżjoni tal-Gvern li jagħlaq l-istaġun tal-kaċċa minħabba numru kbir ta’ għasafar li nqatlu fl-aħħar jiem. Cabs qalet li tinża’ l-kappell lill-Prim Ministru talli kellu l-kuraġġ li jieħu din id-deċiżjoni b’saħħitha. “Konvinti li kienet deċiżjoni iebsa iżda s-sitwazzjoni ma baqgħetx aktar taħt kontroll”, qal il-President tal-CABS Heinz Schwarze.